ગુજરાતની વર્તમાન પાણીની સ્થિતિનો ક્યાસ કાઢતાં પહેલાં જળસંપત્તિની દૃષ્ટિએ રાજ્ય કેટલું સમૃદ્ધ છે તેને સમજીએ. રાજ્યમાં કુલ ૧૮પ નદીઓ આવેલી છે અને ર૦૩ ડેમો છે. રાજ્યમાં ઉપલબ્ધ જળસંપત્તિ પપ૬૦૮ એમસીએમ (મિલિયન ક્યુબિક મીટર) છે તેમાંથી ૩૮૧૦૦ એમસીએમ સરફેસ વૉટર (ભૂપૃષ્ઠ જળ) છે. ભારતમાં સરફેસ વૉટરની જે ટકાવારી છે તેમાં ગુજરાતનો હિસ્સો માત્ર બે ટકા જ છે. ગુજરાતનો ૧૯૬ લાખ હેક્ટરનો ભૌગોલિક વિસ્તાર છે તેમાંથી ૧રપ લાખ હેક્ટર જમીન ખેતી લાયક વિસ્તાર હેઠળ આવે છે. ગુજરાતમાં ઉપલબ્ધ જે જળસંપત્તિ છે તેમાંથી સરફેસ વૉટર આધારિત માત્ર ૧૮ ટકા અને અન્ડર ગ્રાઉન્ડ વૉટર (ભૂગર્ભ જળ) હેઠળ માત્ર ર૦ ટકા ખેતી લાયક જમીનને સિંચાઈનું પાણી મળી શકે છે. નર્મદા આધારિત સરદાર સરોવર એ રાજ્યની સૌથી મોટી સિંચાઈ યોજના છે આમ છતાં આ યોજના હેઠળ માત્ર ૧૮ ટકા ખેતીની જમીનને સિંચાઈનો લાભ આપી શકાય છે. રાજ્ય સરકારના એક અહેવાલ મુજબ રાજ્યમાં ૬૦ ટકા વરસાદ આધારિત ખેતી છે. આ આંકડા જ બતાવે છે કે ગુજરાત હજુ ખેતી અને સિંચાઈના મામલે પંજાબ અને હરિયાણા જેવા રાજ્યોની સરખામણીએ ઘણું પાછળ છે. રાજ્યના ખેડૂતોનો મોટો આધાર નદીઓ અને ડેમોમાં રહેલા પાણી પર રહેલો છે. ખેડૂતો માટે તો આકાશી રોજી જેવી સ્થિતિ છે.